Hof beslis ‘boer’ is nie rassisties nieDie konstitusionele hof. Foto: Reint Dykema Die konstitusionele hof het Donderdag bevind ŉ struggle-lied waarin dit goedgekeur word om “ŉ boer leed aan te doen” nie as haatspraak bestempel kan word nie. Die hof het beslis dat die woord “boer” nie as rassisties beskou kan word nie. Dit kom nadat die vervaardigingsmaatskappy Duncanmec vyf jaar gelede van sy werkers afgedank het omdat hulle dié lied ten tyde van ŉ betoging gesing het. Die arbeidshof het later bevind dat die werkers onregmatig ontslaan is. Duncanmec het hom daarna tot die konstitusionele hof gewend om teen dié beslissing te appelleer. Die hof het egter die arbeidshof se beslissing gehandhaaf en gelas dat die afgedankte werkers onmiddellik weer aangestel moet word. Die Zoeloelied wat die werkers gesing het, was gewild gedurende die apartheidsjare, en indien dit losweg vertaal word, kom dit daarop neer dat dit goedgekeur word om ŉ “boer leed aan te doen”. Die National Union of Metalworkers of South Africa (Numsa) het vroeër gesê hierdie woorde verwys na die “afstammelinge van Hollandse setlaars in Suid-Afrika”. Numsa het Donderdag die konstitusionele hof se uitspraak verwelkom en gesê die uitspraak bevestig nou dat die lied nié haatspraak is nie. “Numsa wen weer! Die konstitusionele hof het bevind werkers wat die struggle-lied “Umama uyajabula mangishayi ibhunu” gesing het, is nie skuldig aan haatspraak nie,” het die vakbond getwiet.